KOMISIJOS REGLAMENTAS (EB) Nr. 1493/2004
2004 m. rugpjūčio 23 d.
nustatantis pereinamojo laikotarpio priemones, kurias, atsižvelgiant į Kipro, Čekijos Respublikos, Estijos, Vengrijos, Latvijos, Lietuvos, Maltos, Lenkijos, Slovėnijos ir Slovakijos įstojimą, reikia patvirtinti taikant Reglamente (EB) Nr. 1520/2000 nustatytus grąžinamųjų išmokų už tam tikrų pieno ir kiaušinių produktų eksportą skyrimo reikalavimus
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo sutartį, ypač į jos 2 straipsnio 3 dalį,
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo aktą, ypač į jo 41 straipsnį,
kadangi:
(1)
2000 m. liepos 13 d. Komisijos reglamento (EB) Nr. 1520/2000, nustatančio bendras išsamias eksporto grąžinamųjų išmokų už tam tikrus žemės ūkio produktus, eksportuojamus kaip į Sutarties I priedą neįtrauktos prekės, skyrimo sistemos taikymo taisykles ir tokių grąžinamųjų išmokų sumos nustatymo kriterijus (1), 16 straipsnio 10 dalyje numatyta, jog tam, kad būtų skirtos eksporto grąžinamosios išmokos už produktus, nurodytus 1992 m. birželio 16 d. Tarybos direktyvos 92/46/EEB, nustatančios sveikatos taisykles žalio pieno, termiškai apdoroto pieno ir pieno pagrindo produktų gamybai ir tiekimui į rinką (2), 1 straipsnyje arba 1989 m. birželio 20 d. Tarybos direktyvos 89/437/EEB dėl higienos ir sveikatos problemų, turinčių įtakos kiaušinių produktų gamybai ir tiekimui į rinką (3), 1 straipsnyje ir paminėtus Reglamento (EB) Nr. 1520/2000 B priede, jos turi būti parengtos pagal minėtose direktyvose išdėstytus reikalavimus ir pažymėtos sveikumo ženklu.
(2)
2004 m. kovo 19 d. Komisijos sprendime 2004/280/EB, nustatančiame pereinamojo laikotarpio tam tikrų gyvulinės kilmės produktų, įsigytų Čekijos Respublikoje, Estijoje, Kipre, Latvijoje, Lietuvoje, Vengrijoje, Maltoje, Lenkijoje, Slovėnijoje ir Slovakijoje (toliau - naujosios valstybės narės), rinkodaros priemones (4), yra išdėstytos pereinamojo laikotarpio priemonės, skirtos palengvinti perėjimui iš šiuo metu naujosiose valstybėse narėse esančio režimo į režimą, susiformavusį taikant Bendrijos veterinarijos srities teisės aktus. Vadovaujantis minėto sprendimo 3 straipsniu, valstybės narės nuo 2004 m. gegužės 1 d. iki rugpjūčio 31 d. leidžia prekiauti pieno ir kiaušinių produktais, tose naujųjų valstybių narių įstaigose, kurioms leidžiama eksportuoti tokius produktus į Bendriją, įsigytais iki stojimo dienos, jeigu tokie produktai yra pažymėti atitinkamos įstaigos Bendrijos eksporto sveikatos žyma ir yra pateikiamas dokumentas, patvirtinantis, kad jie buvo pagaminti pagal Sprendime 2004/280/EB nurodytus reikalavimus.
(3)
Dėl šios priežasties reikėtų nukrypti nuo Reglamento (EB) Nr. 1520/2000 nuostatų ir nustatyti, kad už prekes, kurios atitinka Sprendimo 2004/280/EB 3 straipsnio reikalavimus ir kuriomis leidžiama prekiauti nuo 2004 m. gegužės 1 d. iki rugpjūčio 31 d., gali būti skiriama eksporto grąžinamoji išmoka.
(4)
Šiame Reglamente numatytos priemonės atitinka Valdymo komiteto nuomonę lygiaverčiais klausimais, susijusiais su apdorotų žemės ūkio produktų, neįtrauktų į Sutarties I priedą, prekyba,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (EB) Nr. 1520/2000 16 straipsnio 10 punkto nuostatų, už leidžiamas eksportuoti į Bendriją iki stojimo dienos prekes, įgytas iš Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos įstaigų iki įstojimo dienos ir eksportuotas iš Bendrijos nuo įstojimo dienos iki 2004 m. rugpjūčio 31 d., gali būti skiriama eksporto grąžinamoji išmoka, jei tokios prekės atitinka Sprendimo 2004/280/EB 3 straipsnio a ir b punktuose numatytus reikalavimus.
2 straipsnis
Įsigaliojus Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo sutarčiai, šis reglamentas įsigalioja tos sutarties įsigaliojimo dieną.
Jis taikomas eksporto deklaracijoms, priimtoms nuo šio reglamento įsigaliojimo dienos iki 2004 m. rugpjūčio 31 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. rugpjūčio 23 d.